Costel Gâlcă și Neluțu Sabău se luptă pentru calificarea în preliminariile Conference League pe stadionul „Ion Oblemenco”. FANATIK a aflat în exclusivitate că Ante Roguljic nu poate juca în fața Universității Craiova fără ca oficialii „șepcilor roșii” să plătească o clauză specială.
Lupta finală pentru preliminariile Conference League se va disputa duminică, pe stadionul „Ion Oblemenco”, de la 0ra 20:30. Neluțu Sabău a a trecut de Oțelul Galați, scor 2-0, în primul baraj din play-out și nu are de gând să predea armele în fața Universității Craiova.
Tehnicianul lui U Cluj nu se va putea baza pe serviciile unui titular în barajul pentru Conference League cu Universitatea Craiova. Ante Roguljic se află sub formă de împrumut la trupa lui Neluțu Sabău și are o clauză specială în contract.
FANATIK a aflat în exclusivitate că U Cluj trebuie să plătească 100.000 de euro dacă Ante Roguljic este folosit într-un meci direct cu Universitatea Craiova. Astfel, șansele ca mijlocașul croat să fie pe teren în barajul pentru Conference League sunt mici.
Conducătorii lui U Cluj au confirmat informația pentru FANATIK: „Da, există o clauză financiară în actul de transferare al lui Roguljic, motiv pentru care șansele ca jucătorul să fie folosit sunt minime”.
Absența lui Ante Roguljic ar putea să pună în pericol șansele Universității Cluj pentru participarea în cupele europene. Mijlocașul deținut de Universitatea Craiova s-a descurcat excelent în Ardeal, unde a înscris de trei ori și a oferit trei pase de gol.
Ante Roguljic se va întoarce la Universitatea Craiova la sfârșitul sezonului după împrumutul la U Cluj. Mihai Rotaru a anunțat revenirea mijlocașului croat, care se va lupta cu Lyes Houri și Alex Mitriță pentru un loc în primul „11”.
„Jucătorii vin şi pleacă. Dacă există o ofertă bună pentru Mitriţă şi club, va pleca, dar nu discutăm acum. Totul este o dinamică. Noi trebuie să avem soluţii şi imediat să aducem un jucător care să îl înlocuiască.
Noi avem pe poziţia de număr 10 Lyes Houri şi Mitriţă. Se întoarce şi Roguljic, de la U Cluj. Vedem cine pleacă, vedem cine rămâne, vedem alte noutăţi, dar noi trebuie să avem tot timpul varianta de rezervă”, a spus Mihai Rotaru.
U Cluj și Universitatea Craiova au un istoric bogat de transferuri în ultimii ani, iar Neluțu Sabău are o adevărată colonie „alb-albastră” în Ardeal. În lotul „șepcilor roșii” se mai regăsesc fotbaliști cu minute în Cetatea Băniei precum Dan Nistor, Ante Roguljic, Ovidiu Bic, Bogdan Mitrea.
Și Ștefan Vlădoiu și Alex Cîmpanu au fost împrumutați la U Cluj în trecut, însă pentru o scurtă perioadă de timp. Sub comanda lui Neluțu Sabău a fost și Bogdan Vătăjelu, care s-a transferat între timp la FC Aktobe în Kazahstan.
U Cluj – Universitatea Craiova este și o revedere între nașul Dan Nistor și finul Nicușor Bancu, căpitanul „alb-albaștrilor”. Cei doi fotbaliști au o relație apropiată din perioada petrecută împreună la gruparea din Bănie.